Document ID: 32005L0070

KOMISJONI DIREKTIIV 2005/70/EÜ,
20. oktoober 2005,
millega muudetakse nõukogu direktiive 76/895/EMÜ, 86/362/EMÜ, 86/363/EMÜ ja 90/642/EMÜ teraviljas ning teatavates loomset ja taimset päritolu saadustes ja nende pinnal esinevate pestitsiidijääkide piirnormide suhtes
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1976. aasta direktiivi 76/895/EMÜ puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta, (1) eelkõige selle artiklit 5,
võttes arvesse nõukogu 24. juuli 1986. aasta direktiivi 86/362/EMÜ teraviljas sisalduvate ja selle pinnal esinevate pestitsiidide jääkide lubatud piirnormide kehtestamise kohta, (2) eriti selle artiklit 10,
võttes arvesse nõukogu 24. juuli 1986. aasta direktiivi 86/363/EMÜ loomses toidus sisalduvate ja selle pinnal esinevate pestitsiidide jääkide lubatud piirnormide kehtestamise kohta, (3) eriti selle artiklit 10,
võttes arvesse nõukogu 27. novembri 1990. aasta direktiivi 90/642/EMÜ teatavates taimset päritolu saadustes, sealhulgas puu- ja köögiviljas, sisalduvate ja nende pinnal esinevate pestitsiidide jääkide lubatud piirnormide kehtestamise kohta, (4) eriti selle artiklit 7,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (5) eriti selle artikli 4 lõike 1 punkti f,
ning arvestades järgmist:
(1)
Direktiivi 91/414/EMÜ I lisasse on lisatud järgmised toimeained: glüfosaat komisjoni direktiiviga 2001/99/EÜ, (6) kloroprofaam komisjoni direktiiviga 2004/20/EÜ (7) ning bromoksüniil ja ioksinüül komisjoni direktiiviga 2004/58/EÜ. (8)
(2)
Direktiivi 91/414/EMÜ I lisasse on lisatud järgmised uued toimeained: dimeteenamiid-P ja flurtamoon komisjoni direktiiviga 2003/84/EÜ, (9) propoksükarbasoon ja zoksamiid komisjoni direktiiviga 2003/119/EÜ, (10) flasasulfuroon ja püraklostrobiin komisjoni direktiiviga 2004/30/EÜ, (11) kinoksüfeen komisjoni direktiiviga 2004/60/EÜ, (12) mepanipüriim komisjoni direktiiviga 2004/62/EÜ. (13)
(3)
Asjaomased toimeained on direktiivi 91/414/EMÜ I lisasse lisatud kavandatud kasutusviisi kohta esitatud teabe hindamise alusel. Teatavad liikmesriigid on esitanud asjaomase teabe vastavalt direktiivi 91/414/EMÜ artikli 4 lõike 1 punktile f. Olemasolev teave on läbi vaadatud ja see on piisav teatavate jääkide piirnormide kindlaksmääramiseks.
(4)
Ühenduses jääkide suhtes kehtestatud piirnormid ja Codex Alimentarius’es soovitatud piirnormid määratakse kindlaks ja hinnatakse ühesuguses korras. Kloroprofaami ja glüfosaadi jaoks on Codex Alimentarius’es esitatud mitu jääkide piirnormi. Ühenduses on juba kehtestatud jääkide piirnormid kloroprofaami jaoks direktiiviga 76/895/EMÜ (nõukogu direktiiv 82/528/EMÜ) (14) ja glüfosaadi jaoks direktiividega 86/362/EMÜ, 86/363/EMÜ ning 90/642/EMÜ (nõukogu direktiiv 1998/82/EÜ). (15) Neid võetakse arvesse käesoleva direktiiviga kohandatud asjaomaste jääkide piirnormide kehtestamisel. Codex Alimentarius’es kehtestatud jääkide piirnorme, mis soovitatakse lähitulevikus tühistada, ei võetud arvesse. Codex Alimentarius’el põhinevaid jääkide piirnorme hinnati tarbijatele tekkivate ohtude seisukohast. Komisjon ei tuvastanud kättesaadavatel uurimustel põhinevate toksikoloogiliste lõpp-punktide alusel mingisugust ohtu.
(5)
Komisjoni aruannetes, mis koostati asjaomaste toimeainete lisamiseks direktiivi 91/414/EMÜ I lisasse, määrati kindlaks kõnealuste ainete aktsepteeritavad päevadoosid (ADI) ja vajaduse korral akuutsed standarddoosid (ARfD). Tarbijate kokkupuudet toiduainetega, mida on töödeldud asjaomaste toimeainetega, on hinnatud vastavalt ühenduse menetlustele. Samuti on arvesse võetud Maailma Terviseorganisatsiooni juhiseid (16) ja taimede teaduskomitee arvamust (17) kasutatava metoodika kohta. Järelduste kohaselt ei põhjusta kavandatud jääkide piirnormid kõnealuste aktsepteeritavate päevadooside või akuutsete standarddooside ületamist.
(6)
Tarbijate nõuetekohaseks kaitsmiseks kokkupuute eest taimekaitsevahendite loata kasutamisest tekkinud jääkainetega kehtestatakse ajutiseks jääkide piirnormiks asjakohaste toote ja pestitsiidi kombinatsioonide suhtes alumine määramispiir.
(7)
Selliste ajutiste piirnormide kehtestamine ühenduse tasandil ei takista liikmesriikidel kehtestada asjaomaste toimeainete suhtes ajutisi jääkide piirnorme vastavalt direktiivi 91/414/EMÜ artikli 4 lõike 1 punktile f ja kõnealuse direktiivi VI lisale. Nelja aastat peetakse asjaomase toimeaine edasiste kasutusviiside lubamiseks piisavaks. Selle ajavahemiku möödudes peaksid ajutised jääkide piirnormid muutuma lõplikeks.
(8)
Kõnealuste taimekaitsevahendite kasutamisest tekkivate kõigi jääkide piirnormid tuleb lisada direktiivide 86/362/EMÜ, 86/363/EMÜ ja 90/642/EMÜ lisadesse või asendada neis, et oleks võimalik nõuetekohaselt jälgida ja kontrollida nende vahendite kasutamist ning kaitsta tarbijat. Kui jääkide piirnormid on juba määratletud kõnealuste direktiivide lisades, on asjakohane neid muuta. Kui jääkide piirnorme ei ole seni määratletud, on asjakohane need esmakordselt kehtestada.
(9)
Glüfosaati kasutatakse estri või soolana. Glüfosaattrimesiumsoola puhul on ka trimetüülsulfooniumkatiooni jäägid toksikoloogiliselt olulised. Seepärast on vaja kehtestada ka selle katiooni jäägi piirnormid.
(10)
Kloroprofaami jääkide piirnormid direktiivi 76/895/EMÜ sätetes tuleb seega tühistada.
(11)
Seepärast tuleks vastavalt muuta direktiive 76/895/EMÜ, 86/362/EMÜ, 86/363/EMÜ ja 90/642/EMÜ.
(12)
Käesolevas direktiivis sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/895/EMÜ II lisast jäetakse välja kloroprofaami käsitlev rida.
Artikkel 2
Direktiivi 86/362/EMÜ muudetakse järgmiselt.
1.
II lisa A osasse lisatakse bromoksüniili, kloroprofaami, dimeteenamiid-P, flasasulfurooni, flurtamooni, ioksinüüli, mepanipüriimi, propoksükarbasooni, püraklostrobiini, kinoksüfeeni, trimetüülsulfooniumkatiooni ja zoksamiidi kohta read, mis on esitatud käesoleva direktiivi I lisas.
2.
II lisa A osas asendatakse glüfosaadi rida tekstiga, mis on esitatud käesoleva direktiivi II lisas.
Artikkel 3
Direktiivi 86/363/EMÜ muudetakse järgmiselt.
1.
II lisa A osasse lisatakse bromoksüniili, kloroprofaami, ioksinüüli, püraklostrobiini, kinoksüfeeni, ja trimetüülsulfooniumkatiooni kohta read, mis on esitatud käesoleva direktiivi III lisas.
2.
II lisa B osas asendatakse glüfosaadi rida tekstiga, mis on esitatud käesoleva direktiivi IV lisas.
Artikkel 4
Direktiivi 90/642/EMÜ muudetakse järgmiselt.
1.
II lisasse lisatakse bromoksüniili, kloroprofaami, dimeteenamiid-P, flasasulfurooni, flurtamooni, ioksinüüli, mepanipüriimi, propoksükarbasooni, püraklostrobiini, kinoksüfeeni, trimetüülsulfooniumkatiooni ja zoksamiidi kohta read, mis on esitatud käesoleva direktiivi V lisas.
2.
II lisas asendatakse glüfosaadi rida tekstiga, mis on esitatud käesoleva direktiivi VI lisas.
Artikkel 5
1. Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 21. aprilliks 2006. Nad edastavad kõnealuste sätete teksti ning kõnealuste sätete ja käesoleva direktiivi vahelise vastavustabeli viivitamata komisjonile.
Liikmesriigid hakkavad neid norme kohaldama 21. aprillist 2007.
Kui liikmesriigid võtavad need normid vastu, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile nende poolt käesoleva direktiiviga reguleeritavas valdkonnas vastuvõetud põhiliste siseriiklike õigusnormide teksti.
Artikkel 6
Käesolev direktiiv jõustub kahekümnendal päeval pärast selle avaldamise päeva Euroopa Liidu Teatajas.
Artikkel 7
Käesolev direktiiv on adresseeritud liikmesriikidele.
Brüssel, 20. oktoober 2005

Labels: 17
20
0
3
6